Johnny sit al regop ná fratsongelukJohnny Pienaar (Foto: Verskaf) Dit gaan beter met klein Johnny Pienaar wat sowat ŉ week gelede ernstige brandwonde opgedoen het toe hy per ongeluk in vuurwarm badwater by sy ouerhuis in Vanderbijlpark in Gauteng beland het. Dié bedrywige blondekopseuntjie van 18 maande het oor die naweek vir die eerste keer sedert die ongeluk regop gesit in ŉ hospitaal in Witbank waar hy in die brandeenheid behandel word. “Hy wou speel met sy hande, maar sy hande is toegebind. Hy is ŉ besige kind en dit frustreer hom baie,” het Dernica Pienaar, Johnny se ma, Dinsdag gesê. Maroela Media het vroeër berig Johnny het eerste- en tweedegraadse brandwonde oor 57% van sy lyfie opgedoen. Hy het veral slegte brandwonde aan die linkerkant van sy lyfie opgedoen met die meeste skade aan sy bors, linkerbeen en rug. Dokters het intussen kunsmatige vel oor die brandplekke geplaas waaronder sy vel sal kan aangroei. Johnny het net vanoggend ŉ draai in die teater gemaak sodat sy wonde onder narkose skoongemaak kon word. “Soos sy vel teruggroei, lig die kunsmatige vel vanself op en word dan afgesny,” verduidelik sy ma. Dernica is in dié stadium alleen by die hospitaal aangesien haar man, John, moes terugkeer werk toe. Die egpaar se ander seuntjie (5) woon tans by sy grootouers terwyl sy kleinboet in die hospitaal aansterk. “Die eerste ding waarna hy gevra het nadat hy vanoggend uit die teater gekom het, was ons hond by die huis.” Dernica lag effens voordat sy verder vertel. Volgens haar is Johnny ooglopend gefrustreerd met die hospitaal. “Hy is huilerig en baklei teen die slaap. Sy been jeuk ook vreeslik. Hy is verskriklik sterk. Dit irriteer hom net om stil te lê.” Johnny praat egter minder ná die ongeluk. “Op die oomblik is ek alleen by die hospitaal en dit is moeilik. Ek is net bly my kind herstel. Dit gaan gelukkig al beter met hom en die dokter is tevrede met sy vordering,” sê Dernica.